COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL ȘI COMITETUL REGIUNILOR Promovarea utilizării în comun a resurselor spectrului de frecvențe radio pe piața internă /* COM/2012/0478 final */





COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL ȘI COMITETUL REGIUNILOR Promovarea utilizării în comun a resurselor spectrului de frecvențe radio pe piața internă (Text cu relevanță pentru SEE) 1. Introducere Uniunea Europeană se confruntă cu o creștere exponențială a traficului de date fără fir. Conexiunile fără fir capătă o importanță crescândă în economie. Sursele din sector estimează că traficul mobil de date la nivel mondial va crește cu 26 % anual până în 2015. Până atunci, vor exista 7,1 miliarde de telefoane, tablete și alte dispozitive mobile care se pot conecta la internet. Conexiunile fără fir în bandă largă au devenit un mediu omniprezent de acces la internet pentru europeni, iar operatorii de rețele mobile vor trebui să răspundă unei cereri în continuă creștere din partea utilizatorilor. Multe alte sectoare economice, pe lângă sectorul comunicațiilor electronice, ar trebui, de asemenea, să beneficieze de inovațiile din domeniul tehnologiilor fără fir și al aplicațiilor de transfer de date de mare viteză care pot îmbunătăți productivitatea și pot asigura o creștere economică sustenabilă. Satisfacerea cererii crescânde de spectru pentru conexiunile fără fir este limitată de lipsa frecvențelor vacante și de prețul ridicat pe care îl implică realocarea frecvențelor pentru noi utilizări, în termeni de costuri, întârzieri și uneori, din cauza necesității de a retrage utilizatorilor tradiționali dreptul de utilizare a numitor frecvențe. Pentru satisfacerea cererii în creștere, utilizarea mai eficientă și inovarea sunt cruciale. În următorul deceniu, progresele tehnologice pot permite unui număr tot mai mare de utilizatori să folosească drepturi simultane de acces la o anumită bandă de frecvențe. Este însă necesar ca acest lucru să fie permis de cadrul de reglementare în vigoare. Utilizarea în comun a spectrului de frecvențe radio implică existența a diferite categorii de utilizatori care beneficiază de dreptul de a utiliza o anumită bandă de frecvențe, aflați în relații de diferite tipuri. Acest lucru face disponibile resurse suplimentare ale spectrului de frecvențe radio și reduce obstacolele în calea accesului la spectrul de frecvențe radio pentru noii utilizatori. Un studiu realizat pentru Comisie arată că identificarea unor resurse suplimentare ale spectrului radio care pot fi utilizate în comun pentru conexiuni fără fir în bandă largă ar aduce beneficii economice nete semnificative pentru UE. Cu o creștere cuprinsă între 200 și 400 MHz a spectrului cu acces comun pentru conexiuni fără fir în bandă largă, scenariile evaluate în cadrul studiului arată o creștere netă a valorii economiei europene de ordinul a câteva sute de miliarde de euro până în 2020[1]. Dat fiind că gestionarea spectrului de frecvențe radio reprezintă o condiție prealabilă esențială pentru piața unică digitală, această inițiativă contribuie, prin urmare, în mod direct la atingerea obiectivelor strategiei „Europa 2020”, iar atunci când va fi implementată, ar putea contribui la consolidarea economiei europene. Pentru a obține avantaje maxime în urma utilizării în comun a spectrului radio, nu este suficientă doar eliminarea actualelor bariere de reglementare pentru implementarea tehnologiilor de acces radio inovatoare, ci trebuie, de asemenea, facilitată în mod activ utilizarea în comun a frecvențelor. În conformitate cu programul pentru politica în domeniul spectrului de frecvențe radio (Radio Spectrum Policy Programme - RSPP)[2], Comisia urmărește astfel să obțină sprijin politic cât mai larg pentru măsurile propuse de stimulare a dezvoltării inovațiilor în domeniul tehnologiilor fără fir în UE, care să asigure o exploatare optimă a frecvențelor radio alocate în prezent. Prezenta comunicare prezintă contextul de reglementare, factorii motori și catalizatori ai utilizării în comun a spectrului radio, precum și provocările din domeniu. Secțiunea 5 conține o descriere a noii abordări propuse pentru a oferi stimulente în vederea utilizării în comun a spectrului radio și pentru a asigura securitatea juridică necesară în acest sens. Secțiunea 6 propune etapele următoare pentru a stimula utilizarea în comun a spectrului radio în cadrul pieței interne, atât în benzile de frecvențe cu licență, cât și în cele fără licență. 2. Cadrul de reglementare Cadrul de reglementare al UE pentru comunicații electronice[3] are scopul de a facilita accesul la spectrul de frecvențe radio, pe baza celui mai puțin costisitor sistem de autorizare posibil. Acesta favorizează utilizarea autorizațiilor generale, cu excepția situațiilor în care sunt în mod evident necesare licențe individuale, de exemplu pentru a asigura protecție împotriva unor interferențe prejudiciabile. Cadrul menționat stabilește principiile utilizării eficiente și gestionării eficace a spectrului radio, precum și principiul neutralității tehnologiei și a serviciului. RSPP extinde aceste principii la toate domeniile relevante ale politicilor UE[4]. În vederea creșterii eficienței și flexibilității, acesta prevede ca statele membre să stimuleze, în cooperare cu Comisia și acolo unde este cazul, utilizarea colectivă și utilizarea în comun a spectrului radio[5]. În conformitate cu obiectivul politicii Uniunii de alocare în timp util a unui spectru radio suficient și adecvat și pentru satisfacerea în cel mai bun mod a cererii tot mai mari din domeniul conexiunilor fără fir în bandă largă, RSPP își propune să identifice cel puțin 1 200 MHz până în 2015, precum și să faciliteze accesul la spectrul radio prin intermediul autorizațiilor generale[6]. Sunt menționate în mod explicit abordările care vizează utilizarea în comun a spectrului, de exemplu rețelele radio locale (radio local area networks - RLAN), stațiile de bază celulare mici (small cell base stations)și rețelele-plasă[7]. De asemenea, RSPP cere Comisiei să evalueze, în cooperare cu statele membre, posibilitatea extinderii alocărilor de frecvențe fără licență pentru sistemele de acces fără fir[8]. Îndeplinirea acestor obiective necesită soluții adaptate la diferite situații de autorizare. Pe lângă benzile fără licență și benzile cu licență exclusivă, există, de asemenea, benzi de frecvență în care un anumit număr de utilizatori dețin licențe, adică drepturile de utilizare nu sunt exclusive. În fine, RSPP stabilește un inventar al utilizărilor actuale ale spectrului radio printre altele pentru a identifica oportunitățile de utilizare în comun a spectrului radio[9]. În realizarea acestor acțiuni, Comisia se asigură că sunt respectate drepturile consacrate în Carta drepturilor fundamentale a Uniunii Europene[10]. 3. Factori motori și catalizatori pentru utilizarea în comun a spectrului radio Utilizarea în comun a spectrului radio se referă la situațiile în care un număr de utilizatori și/sau de dispozitive independente sunt autorizate să acceseze aceeași bandă de frecvențe în anumite condiții. După cum ilustrează următoarele trei exemple, părțile interesate fac apel din ce în ce mai des la oportunitățile de utilizare în comun a spectrului radio pentru a răspunde cererii în creștere de conexiuni fără fir. Pentru a maximiza beneficiile utilizării eficiente a spectrului radio, este necesar ca această tendință să fie sprijinită, garantându-se, în același timp, că nu există nicio deteriorare a calității serviciilor furnizate. 3.1. Conexiunile în bandă largă fără fir Rețelele Wi-Fi sunt cele mai cunoscute exemple ale modului în care, în prezent, cetățenii și întreprinderile din Europa utilizează în comun spectrul de frecvențe radio. Funcționând în benzi armonizate pentru RLAN[11], infrastructurile în bandă largă fără fir bazate pe tehnologii Wi-Fi oferă deja suport pentru conexiuni la internet ieftine și ușor accesibile în unele state membre. Acest fapt stimulează dezvoltarea serviciilor online pentru realizarea potențialului de creștere și dezvoltare a unor soluții de afaceri noi și inovatoare în Europa[12]. Mai mult de jumătate din traficul total al telefoanelor inteligente pare a fi direcționat prin rețelele Wi-Fi, iar acest trafic nomad înregistrează o creștere de 4-6 ori mai rapidă decât traficul în rețelele mobile. Vânzările mondiale de dispozitive echipate cu Wi-Fi vor atinge 3,5 miliarde de unități până în 2014[13]. Operatorii rețelelor de telefonie mobilă utilizează, de asemenea, aceleași frecvențe RLAN fără licență pentru a descărca date (data off-loading) cu scopul de a mări capacitatea rețelelor, a îmbunătăți acoperirea în interiorul clădirilor și a reduce costurile. Operatorii care dețin licențe exclusive pot, de asemenea, să crească eficiența rețelelor lor mobile prin folosirea în comun a frecvențelor în anumite zone geografice. În 2011, Grupul pentru politica în domeniul spectrului de frecvențe radio (RSPG) a concluzionat că utilizarea în comun a spectrului radio ar putea promova o utilizare mai eficientă a resurselor, cu condiția ca implicațiile concurențiale să fie atent luate în considerare, iar acordurile necesare pentru utilizarea în comun a spectrului radio să fie autorizate în toate statele membre[14]. Utilizarea în comun a frecvențelor în bandă largă fără fir cu sau fără licență permite reducerea costurilor pentru operatorii de rețele de telefonie mobilă, oferind în același timp conexiuni la internet la prețuri accesibile și oportunități de utilizare în comun a infrastructurii. 3.2. Societatea conectată fără fir Cererea din ce în ce mai mare de conexiuni fără fir nu are la bază numai conexiunile fără fir în bandă largă, ci și aplicațiile precum contoarele/rețelele electrice inteligente sau comunicațiile de la mașină la mașină (machine-to-machine M2M). În prezent, aproximativ 80 % dintre noile tehnologii fără fir standardizate de Institutul European de Standardizare în Telecomunicații (European Telecommunications Standards Institute - ETSI) sunt elaborate pentru a opera în benzile utilizate în comun fără licență[15]. Astfel de inovații aduc numeroase beneficii, de exemplu prin utilizarea aplicațiilor casnice de automatizare bazate pe senzori fără fir care permit cetățenilor UE să își desfășoare activitățile cotidiene într-un mod ecologic – de exemplu, prin stingerea luminii atunci când nu suntem acasă sau prin reglarea sistemelor de climatizare în funcție de temperatură. Conferința europeană a administrațiilor de poștă și telecomunicații (CEPT) a dezvăluit recent că, de exemplu numai în banda de 863-870 MHz fără licență, se vând anual în Europa cel puțin 40 de milioane de dispozitive fără fir (inclusiv telecomenzi, alarme și senzori)[16]. Aceste așa-numite dispozitive cu rază mică de acțiune (Short Range Devices - SRD)[17] contribuie, de asemenea, la eficiența întreprinderilor, prin reducerea costurilor și creșterea productivității, de exemplu cu sistemele RFID în aplicațiile din logistică și comerțul cu amănuntul. Toate aceste aplicații din domeniul internetului obiectelor operează în benzile armonizate fără licență. Valoarea acestor benzi este semnificativă, deoarece ele pot fi accesate gratuit de orice dispozitiv care respectă normele relevante de acces la spectrul radio pentru a se evita interferențele, fără necesitatea de a obține o licență de acces la spectru. Cu toate acestea, IMM-urile și întreprinderile inovatoare, pentru care acest tip de acces este deosebit de important, trebuie să se asigure, de asemenea, că tehnologiile lor pot face față potențialului de interferență în benzile utilizate în comun acolo unde o autoritate națională de reglementare nu garantează protecția. Inovațiile în domeniul tehnologiilor fără fir nu sunt, prin urmare, doar factori care permit utilizarea în comun a spectrului radio, ci devin, de asemenea, factori care o impulsionează, așa cum demonstrează acordurile de utilizare în comun a spectrului radio emergente[18]. Tendința către o societate conectată demonstrează valoarea adăugată a diminuării obstacolelor în calea accesului la spectrul radio în benzile utilizate în comun fără licență, ca teren fertil pentru inovare în domeniul comunicațiilor fără fir care stimulează dezvoltarea și implementarea unor tehnologii fără fir mai robuste. 3.3. Cercetare și tehnologii inovatoare Pentru a beneficia pe deplin de toate avantajele utilizării în comun a spectrului radio sunt necesare activități de cercetare specifice în domeniul accesului dinamic la spectru, precum cele sprijinite în temeiul celui de-al șaptelea Program-cadru (PC7), prin proiecte consacrate tehnologiilor care favorizează sistemele radio cognitive, utilizarea dinamică în comun a spectrului radio și agregarea frecvențelor radio[19]. De la începutul derulării PC7, s-au investit aproximativ 50 de milioane EUR în cercetare în domeniul spectrului radio în cadrul fiecărui program de lucru bienal. Aceste proiecte au condus la realizarea unor evoluții progresive. Utilizarea dinamică în comun a spectrului este deja inclusă în standardele actuale aplicabile rețelelor RLAN la 5 GHz pentru a permite utilizarea în comun a frecvențelor cu radarele. Tehnologiile radio cognitive oferă servicii coexistente cu emițătoarele TV, care constituie serviciile primare în banda UHF, utilizând informații bazate pe localizare pentru a identifica frecvențe neutilizate în și între benzile de frecvențe de radiodifuziune (așa-numitele „spații albe”). Testele efectuate în Germania, Slovacia și Regatul Unit indică faptul că această tehnologie se apropie de faza de implementare în practică. Comisia susține această tendință prin acordarea unui mandat de standardizare pentru a armoniza accesul la informațiile bazate pe localizare pentru aceste tehnologii prin intermediul bazelor de date de geolocalizare[20]. Pentru a permite dezvoltarea și utilizarea acestor tehnologii în Europa, mandatul identifică domeniile în care sunt necesare standarde pentru promovarea respectării legislației UE și a legislațiilor naționale privind introducerea pe piață și utilizarea de echipamente radio, în special a directivei privind echipamentele hertziene și echipamentele terminale de telecomunicații[21]. Deși crearea de economii de scară pentru primele faze de implementare constituie principala preocupare, importanța utilizării „spațiilor albe” nu se limitează doar la o anumită bandă de frecvențe. Oportunitățile oferite de tehnologiile radio cognitive pot fi exploatate optim, de exemplu, prin detectarea altor utilizatori ai spectrului. De asemenea, în prezent sunt în curs de desfășurare activități de cercetare pentru a crea rețele care să aibă capacități de autoorganizare cu scopul de a reduce la minimum interferențele dintre stațiile de bază celulare mici din generațiile viitoare de tehnologii fără fir în bandă largă. Cercetarea a permis deschiderea accesului la spectrul de frecvențe radio pentru utilizare în comun, asigurându-se, în același timp, protecția serviciilor primare. Tehnologiile radio cognitive sunt astăzi în curs de dezvoltare cu sprijinul mandatelor pentru standarde armonizate și al testelor din cadrul proiectelor europene de cercetare. Ne putem aștepta la progrese suplimentare în materie de detectare și de utilizare a stațiilor de bază celulare mici. 4. Provocări în calea creșterii utilizării în comun a spectrului radio Așa cum demonstrează exemplele din secțiunea anterioară, spectrul radio este o resursă naturală limitată extrem de valoroasă, care poate fi reutilizată în mod mai eficient prin progrese tehnologice. În 2011, RSPG a observat nivelul ridicat al cererii de utilizare în comun a spectrului radio și a constatat că: „este necesar să se înregistreze progrese suplimentare în domeniul mecanismelor de reglementare adecvate în ceea ce privește utilizarea în comun a spectrului radio.”[22] Principala provocare pentru autoritățile naționale de reglementare este de a găsi modalități adecvate de autorizare a accesului comun la o bandă de frecvențe, adică de a permite mai multor utilizatori să utilizeze aceeași bandă de frecvențe în cadrul unui acord specific de utilizare în comun a spectrului radio. În prezent, utilizatorii care accesează benzi fără licență, cum ar fi dispozitivele SRD, nu au dreptul la protecție împotriva interferențelor prejudiciabile, în timp ce utilizatorii care folosesc în comun frecvențe cu licențe individuale pot beneficia de garanții în acest sens în temeiul reglementărilor în vigoare. Pentru a înregistra progrese suplimentare, autoritățile naționale de reglementare trebuie să găsească soluții pentru provocările descrise în cele ce urmează. 4.1. Gestionarea interferențelor prejudiciabile pentru a înlătura incertitudinea Asigurarea coexistenței unor aplicații diferite în aceeași bandă de frecvențe este esențială pentru exploatarea posibilităților oferite de utilizarea în comun a spectrului radio.. Aplicațiile nu trebuie să interfereze una cu cealaltă în așa măsură încât funcțiile lor să fie grav degradate. Trebuie definite niveluri acceptabile de interferență și strategii adecvate de atenuare a acestora între utilizatori sau acestea trebuie prevăzute în condițiile de reglementare pentru accesul în comun la o bandă de frecvențe. Atenuarea interferențelor poate fi realizată prin acorduri fiabile de utilizare în comun a spectrului radio bazate pe norme și condiții clare și eficiente într-o bandă de frecvențe, asigurându-se astfel certitudinea atât pentru utilizatorii tradiționali, cât și pentru utilizatorii potențiali. În plus, ipotezele transparente în studiile inițiale de compatibilitate și drepturile inechivoce de protecție pentru utilizatorii principali, inclusiv în ceea ce privește aplicarea măsurilor de atenuare a interferențelor la nivelurile convenite, sunt importante pentru a crește gradul de predictibilitate și acceptare reciprocă a acordurilor de utilizare în comun a spectrului radio. 4.2. Crearea de stimulente și garanții suficiente pentru toate părțile interesate Echilibrarea impactului asupra utilizatorilor tradiționali și a constrângerilor de utilizare pentru oricare alt nou utilizator constituie o provocare. În timp ce utilizatorii tradiționali trebuie să aibă garanția că noii utilizatori suplimentari vor respecta regulile de utilizare în comun a spectrului radio, pot exista, de asemenea, costuri pentru utilizatorii tradiționali legate de asigurarea unei bune calități a serviciilor pentru noii utilizatori, de exemplu tehnologii de atenuare a interferențelor sau receptoare mai robuste flexibile. Utilizarea în comun a spectrului radio trebuie să ofere avantaje tuturor utilizatorilor. Utilizatorii tradiționali, care fie suportă costurile licențelor, fie trebuie să implementeze tehnologii ameliorate pentru a permite altor noi utilizatori să aibă acces în cadrul unor acorduri atractive de utilizare în comun a spectrului radio, pot solicita compensații financiare. Este necesar, de asemenea, să se garanteze că acordurile de utilizare în comun a spectrului radio între utilizatori nu au un efect negativ asupra concurenței (în conformitate cu dispozițiile tratatului[23]), iar la elaborarea viitoarelor proceduri de atribuire a frecvențelor radio în statele membre să se țină seama de impactul oportunităților de utilizare în comun a spectrului radio. 4.3. Capacitatea benzilor de frecvențe fără licență Deoarece utilizatorii benzilor fără licență nu beneficiază, în temeiul reglementărilor în vigoare, de nicio protecție împotriva congestionării, nu este clar dacă benzile existente utilizate în comun au suficientă capacitate – de exemplu, ar putea benzile RLAN actuale să absoarbă atât creșterea cererii private de acces în bandă largă, cât și creșterea traficului mobil de descărcare de date? Pentru a face în mod obiectiv previziuni ale congestionării și pentru a îmbunătăți fiabilitatea acordurilor de utilizare în comun a acestor benzi pentru toți utilizatorii, monitorizarea utilizării se poate dovedi utilă pentru autoritățile naționale de reglementare. O nouă generație de echipamente RLAN (denumite 802.11ac), estimată a intra pe piață până la sfârșitul anului 2012, ar putea atinge vitezele pentru utilizatori ale rețelelor de telefonie fixă. Deși depind de spectrul RLAN existent la 5 GHz, aceste noi tehnologii vor necesita canale cu domenii foarte largi de frecvență, care sunt în prezent limitate ca număr. Ținând seama de practicile actuale de utilizare a Wi-Fi, inclusiv de către operatorii de telefonie mobilă pentru descărcarea datelor, ar trebui reflectat, de asemenea, la necesitatea de a identifica mai multe spectre de frecvențe radio fără licență pentru sistemele fixe de acces fără fir, ca parte a identificării de spectre de frecvențe radio în bandă largă sau ca o resursă comună complementară. Pentru a încuraja utilizarea în comun a spectrului radio este necesară: - angajarea responsabilității reciproce a utilizatorilor în ceea ce privește limitele acceptabile de interferență și strategiile de atenuare adecvate; - garantarea securității juridice a normelor și condițiilor aplicabile, a procedurilor de control al punerii în aplicare, precum și a transparenței în ceea ce privește ipotezele în materie compatibilitate și drepturile de protecție; - stimularea investițiilor în tehnologii mai performante, care aduc avantaje atât utilizatorilor tradiționali, cât și noilor utilizatori, garantând și încurajând totodată concurența; - identificarea unor canale cu domenii largi de frecvență pentru evoluția tehnologiilor RLAN, precum și elaborarea de previziuni în materie de congestii pentru a crește gradul de predictibilitate și fiabilitatea principalelor benzi utilizate în comun; - garantarea faptului că orice tranziție de la drepturi de utilizare exclusive la utilizarea în comun stimulează concurența din partea noilor utilizatori și, în speță, nu creează avantaje concurențiale nejustificate pentru actualii sau viitorii deținători de drepturi de utilizare. 5. Către un cadru comun pentru acces partajat la spectrul radio în Europa Dat fiind că noile tehnologii fără fir emergente sunt din ce în ce mai capabile să coopereze „inteligent” între ele pentru a evita interferențele reciproce, autoritățile naționale de reglementare au nevoie de mijloace corespunzătoare care să permită încheierea unor acorduri adecvate de utilizare în comun a spectrului radio și să favorizeze utilizarea în comun a resurselor spectrului. Prin urmare, Comisia propune dezvoltarea a două instrumente suplimentare pentru a oferi mai multe oportunități de acces la spectrul de frecvențe radio pentru tehnologiile inovatoare și pentru promovarea utilizării mai susținute și mai eficiente a resurselor existente ale spectrului: (1) O abordare europeană pentru identificarea oportunităților avantajoase de utilizare în comun a spectrului radio în benzile armonizate sau nearmonizate; precum și (2) drepturile de acces în comun la spectrul de frecvențe radio ca instrumente de reglementare pentru a autoriza oportunitățile de utilizare în comun cu licență cu niveluri garantate de protecție împotriva interferențelor. 5.1. Identificarea oportunităților avantajoase de utilizare în comun a spectrului radio Pe piața internă pot fi identificate oportunități avantajoase de utilizare în comun a spectrului radio, atât în benzile de frecvență cu licență, cât și în cele fără licență, atunci când utilizarea în comun a unei benzi de către mai multe aplicații aduce beneficii socio-economice nete combinate mai mari decât beneficiile socio-economice nete ale unei singure aplicații, luând în considerare costurile suplimentare care rezultă din utilizarea în comun[24]. Pentru a identifica oportunitățile avantajoase de utilizare în comun într-o bandă de frecvențe specifică este necesar ca acordurile de utilizare în comun aplicabile să fie transparente, în special în ceea ce privește (i) condițiile de utilizare în comun, și anume parametrii tehnici definiți de o autoritate națională de reglementare care determină ierarhia de acces într-o bandă de frecvențe comună[25]; și (ii) normele de utilizare în comun, și anume dispozițiile care permit utilizarea în comun a unei benzi de frecvențe, care pot fi impuse de o autoritate națională de reglementare sau pot fi definite de utilizatori pe baza standardelor, protocoalelor comune sau a unor acorduri de utilizare în comun care sunt în conformitate cu legislația în materie de concurență[26]. Pentru a stimula inovarea în domeniul tehnologiilor fără fir și identificarea de oportunități avantajoase de utilizare în comun a spectrului radio, părțile interesate trebuie să poată solicita autorităților naționale de reglementare relevante, pe baza unui proces transparent, dreptul de a utiliza benzi de frecvențe radio în comun cu alți utilizatori. Orice astfel de solicitant va trebui să își demonstreze capacitatea de a utiliza în comun o bandă de frecvențe fără a compromite în mod nejustificat dreptul utilizatorului tradițional de a utiliza frecvențele respective. Pentru a crea economii de scară pe piața internă cu scopul de a stimula investițiile, UE trebuie să definească un proces de identificare a oportunităților avantajoase de utilizare în comun pentru a se asigura că statele membre aplică un tratament coerent și consecvent pentru toate cazurile individuale. Aplicat fie în benzile armonizate, fie în cele nearmonizate, un astfel de proces ar putea include următoarele elemente cheie: · un calendar armonizat; · o posibilitate de negociere între solicitant și utilizatorul tradițional, în cadrul căreia autoritatea națională de reglementare ar acționa ca mediator, pentru a clarifica termenii oportunității avantajoase de utilizare în comun a spectrului radio, inclusiv (i) instrumentele de prevenire a deteriorării calității serviciului și (ii) repartizarea costurilor de utilizare în comun (dacă există); · evaluarea beneficiilor socio-economice ar trebui, printre altele, să țină seama de (i) condițiile în care au fost efectuate alocările existente, inclusiv costurile suportate, și (ii) așteptările legitime ale titularilor tradiționali de drepturi de acces și ale solicitanților; de asemenea, sunt relevante și (iii) efectele dinamice pe care oportunitățile avantajoase de utilizare în comun a spectrului radio le-ar putea avea asupra concurenței, precum și asupra stimulării investițiilor pentru operatorii tradiționali și respectiv pentru potențialii nou-veniți, în contextul tehnologiilor convergente; · mijloacele de care dispune autoritatea națională de reglementare de a aproba o oportunitate avantajoasă de utilizare în comun a spectrului radio și de a asigura creșterea gradului de utilizare în comun a spectrului pentru o cât mai mare eficacitate, în conformitate cu legislația UE și națională aplicabilă. În cazul în care este necesar, și luând în considerare drepturile existente, aceasta ar putea include posibilitatea de a aplica măsuri precum redevențele stimulative la nivelul costului de oportunitate socio-economică identificată; · furnizarea de informații la nivelul UE cu privire la cererile pentru oportunitățile avantajoase de utilizare în comun a spectrului radio și cu privire la rezultatele proceselor naționale ulterioare, precum și posibilitatea de a evalua oportunitățile avantajoase de utilizare în comun în contextul inventarierii utilizărilor spectrului radio și de a identifica oportunitățile avantajoase de utilizare în comun care se pretează aplicării în cadrul pieței interne; În măsura în care progresele tehnologice creează mai multe oportunități avantajoase de utilizare în comun a spectrului radio pe piața internă, este necesară promovarea investițiilor și încurajarea utilizatorilor spectrului radio să folosească mai eficient resursele spectrului de care dispun prin definirea, în strânsă cooperare cu statele membre, a unui proces și a unor criterii-cheie la nivelul UE de identificare a oportunităților avantajoase de utilizare în comun a spectrului radio (de exemplu, printr-o recomandare). 5.2. Autorizarea accesului comun la spectrul radio cu licență Odată identificată și aprobată o oportunitate avantajoasă de utilizare în comun a unei benzi specifice, aceasta poate duce la un dividend de utilizare în comun pentru resursele suplimentare ale spectrului folosit în comun, dacă autoritățile naționale de reglementare dispun de instrumente adecvate de autorizare a accesului comun la spectrul radio. Aceste autorizații trebuie acordate în conformitate cu legislația UE și națională aplicabilă, în special cu articolele 3, 5, 6, 7, 13 și 14 din Directiva privind autorizarea[27] și luând în considerare drepturile existente ale operatorului tradițional. Pentru a facilita identificarea oportunităților avantajoase de utilizare în comun a spectrului radio prin intermediul unor stimulente bazate pe piață, contractele de utilizare în comun a spectrului ar putea servi drept acorduri obligatorii din punct de vedere juridic care să permită operatorilor tradiționali și noilor candidați să definească drepturile și obligațiile care le revin, de exemplu utilizarea acelorași tehnologii și/sau împărțirea costurilor. Pentru a facilita încheierea unor astfel de contracte, autoritățile naționale de reglementare ar putea fi abilitate să acționeze drept consilieri tehnici imparțiali și să înregistreze condițiile din aceste acorduri. Ar putea fi necesar ca aceste contracte să modifice drepturile de utilizare existente la nivel național, de comun acord cu operatorul tradițional. Operatorii tradiționali titulari ai drepturilor de utilizare ar putea beneficia de garanțiile reciproce oferite de un contract corespunzător de utilizare în comun a spectrului radio propunând oportunități avantajoase de utilizare în comun; de exemplu, entitățile publice ar putea oferi acces la spectrul de frecvențe radio pentru operatorii comerciali în schimbul cofinanțării infrastructurilor de rețea pentru aplicațiile în bandă largă de protecție civilă și intervenție în caz de dezastre. Dacă întreprinderile inovatoare pot compara oportunitățile de utilizare în comun a spectrului radio pe o piață internă competitivă, stimulentele economice ar încuraja propunerile de contracte de utilizare în comun bazate pe tehnologii inovatoare și ar favoriza coexistența unor standarde tehnologice. Mai mult, permițând utilizatorilor să negocieze un grad adecvat de protecție împotriva interferențelor prejudiciabile și să încheie contracte de utilizare în comun a spectrului radio, ar fi posibil să se identifice oportunități avantajoase de utilizare în comun pe baza utilizării reale a spectrului. Aceasta ar constitui un progres în raport cu studiile tradiționale de compatibilitate tehnică bazate pe modele statistice de utilizare în comun a spectrului radio. Pentru a oferi părților contractante garanții juridice care să justifice investițiile necesare, autoritățile naționale de reglementare ar trebui să fie abilitate să acorde drepturi de acces în comun la spectrul de frecvențe radio bazate pe contracte de utilizare în comun obligatorii din punct de vedere juridic pentru toți utilizatorii unei anumite benzi de frecvențe. Drepturile de acces în comun la spectrul de frecvențe radio ar putea deveni, prin urmare, un instrument suplimentar prin intermediul căruia autoritățile naționale de reglementare să autorizeze accesul comun în benzile de frecvență în care a fost identificată și aprobată o oportunitate avantajoasă de utilizare în comun, de exemplu, prin acordarea de licențe individuale pentru utilizatorii suplimentari. RSPG a subliniat recent că o politică de acces comun autorizat ar oferi utilizatorilor suplimentari drepturi de acces la spectrul de frecvențe radio și o calitate garantată a serviciului. RSPG a concluzionat că această abordare ar permite „operatorilor tradiționali să continue să utilizeze frecvențele radio, asigurând în același timp capacități disponibile pentru alți utilizatori”[28]. Contractele de utilizare în comun a spectrului radio oferă utilizatorilor securitate juridică și creează în același timp stimulente bazate pe piață, inclusiv compensații financiare, pentru a identifica mai multe oportunități avantajoase de utilizare în comun a spectrului radio pe piața internă, dacă autoritățile naționale de reglementare acordă drepturi de acces comun la spectrul de frecvențe radio și altor utilizatori ai unei benzi de frecvențe. 6. Etapele următoare Pentru a stimula inovațiile în domeniul tehnologiilor fără fir în UE, este necesară îmbunătățirea continuă a oportunităților de acces la spectrul de frecvențe radio armonizate atât în benzile fără licență, cât și în cele cu licență, și crearea de noi instrumente pentru încurajarea utilizării în comun a resurselor spectrului de frecvențe radio în cadrul pieței interne. Prin urmare, Comisia propune luarea următoarelor măsuri: (1) Identificarea de oportunități avantajoase de utilizare în comun, atât în benzile de frecvențe cu licență, cât și în cele fără licență, prin: · elaborarea, în cooperare cu statele membre, a unui proces coerent și consecvent de identificare a oportunităților avantajoase de utilizare în comun a spectrului radio, precum și a unor criterii de evaluare a cererilor de utilizare depuse la nivel național în conformitate cu legislația UE și națională aplicabilă și luând în considerare elementele esențiale menționate în secțiunea 5.1; · utilizarea datelor colectate prin inventarul elaborat de RSPP; · stimularea dezvoltării și implementării dispozitivelor care funcționează în „spațiile albe” bazate pe standarde armonizate pentru bazele de date de geolocalizare, care vor fi elaborate în conformitate cu mandatul care va fi acordat de Comisie. Partea inferioară a benzii UHF (și anume, banda de 470-698 MHz) ar trebui să ofere o primă oportunitate de utilizare în comun, pregătind calea pentru utilizarea acestei abordări și în alte benzi de frecvențe; (2) Punerea la dispoziție a unui spectru de frecvențe nelicențiat suficient, armonizat la nivelul UE, pentru inovații în domeniul tehnologiilor fără fir prin: · garantarea unor acorduri de utilizare în comun a spectrului radio previzibile și fiabile în benzile SRD, respectând principiul neutralității tehnologice și a serviciilor, prin actualizarea permanentă a Deciziei 2006/771/CE; · studierea și măsurarea capacității actuale și a eventualelor congestii în benzile de 2.4 și 5 GHz pentru descărcarea datelor; · în funcție de rezultatul studiilor tehnice ale utilizării în comun și de impactul asupra pieței, desemnarea unor spectre de frecvențe radio armonizate suplimentare fără licență pentru servicii RLAN (Wi-Fi) la 5 GHz prin revizuirea Deciziei 2005/513/CE; (3) Definirea, în cooperare cu statele membre, a unei strategii comune pentru sporirea oportunităților de utilizare în comun a spectrului radio, bazate pe acorduri contractuale între utilizatori prin: · recomandarea unui format comun pentru drepturile de acces partajat la spectrul de frecvențe radio, a unei terminologii comune pentru descrierea condițiilor și a normelor de utilizare în comun și a celor mai bune practici în materie de autorizare a accesului comun în vederea facilitării încheierii de contracte, inclusiv în ceea ce privește aspectele legate de concurență; · organizarea unei consultări publice pentru a identifica nevoile utilizatorilor și cele mai bune practici în materie de contracte de utilizare în comun a spectrului radio, precum și eventualele nevoi de standardizare pentru a sprijini implementarea soluțiilor inovatoare; · elaborarea de orientări pentru garantarea utilizării eficiente a spectrului radio și pentru promovarea concurenței bazate pe contracte de utilizare în comun a spectrului încheiate între utilizatorii care operează pe piețe. [1] A se vedea: Perspectives on the value of shared spectrum access, SCF Associates, februarie 2012 (SCF 2012). [2] Decizia 243/2012/UE din 14 martie 2012, JO L 81 din 21.3.2012, p. 7; articolul 4 alineatul (1). [3] Directiva 2009/140/CE, JO L 337, 18.12.2009, p. 37 și articolul 5 alineatul (1) și alineatul (2) al cincilea paragraf din Directiva 2002/20/CE, JO L 108, 24.4.2002, p. 21, astfel cum a fost modificată în 2009. [4] RSPP, articolele 2 și 3. [5] RSPP, articolul 4 alineatul (1). [6] RSPP, articolul 3 literele (b) și (g). [7] În rețelele celulare (de exemplu, UMTS, LTE sau WiMAX) așa-numitele picocelule sau femtocelule sunt utilizate pentru descărcarea de date (data off-loading) în frecvențele cu licență sau în afara lor, RSPP, articolul 6 alineatul (10). [8] RSPP, articolul 6 alineatul (7). [9] RSPP, articolul 9 alineatul (1) litera (b). [10] Comunicarea Comisiei „Strategie pentru punerea în aplicare efectivă a Cartei drepturilor fundamentale de către Uniunea Europeană” COM (2010) 573. [11] Benzile de 2 400-2 483,5 MHz, 5 150-5 350 MHz și 5 470-5 725 MHz. [12] Comunicarea Comisiei „Un cadru coerent pentru creșterea încrederii în piața unică digitală a comerțului electronic și a serviciilor online” COM (2011) 942. [13] SCF 2012. [14] RSPG11-374. [15] SCF 2012. [16] Proiectul de raport 182 al ECC. [17] Decizia 2006/771/CE. [18] De exemplu în benzile de 870-876 MHz și de 915-921 MHz. [19] De exemplu, SAPHYRE, CogEU, Sacra, OneFit, Faramir, E3, Socrates, Walter, NEWCOM++, NetWorks, Samurai, EUWB, Ucells, CROWN. [20] Mandatul de standardizare acordat CEN, CENELEC și ETSI pentru sisteme radio reconfigurabile (Reconfigurable Radio Systems - RRS). [21] Directiva 1999/5/CE, JO L 91, 7.4.1999, p. 10. [22] RSPG11-392. [23] După cum se precizează în Orientările UE privind acordurile de cooperare orizontală, JO C 11, 14.1.2011, p. 1. [24] O oportunitate avantajoasă de utilizare în comun a spectrului poate fi calculată pe baza următoarei formule: avantajul net al aplicației A < (avantajul net al aplicației A+B+C …) - (costul utilizării în comun a spectrului radio). O astfel de evaluare ar putea fi făcută înainte sau după reconfigurarea unei benzi de frecvențe radio. [25] Și anume, utilizarea în comun a unei benzi de frecvențe de la egal la egal sau pe baza unei relații între utilizatori primari și utilizatori secundari. [26] Fie norme statice de coexistență pentru toți utilizatorii unei benzi, fie norme de cooperare dinamică ce determină accesul la banda de frecvențe pentru un utilizator în funcție de utilizarea aceleiași benzi de către un alt utilizator. [27] Directiva 2002/20/CE, JO L 108, 24.4.2002, p. 21, modificată în 2009. [28] RSPG11-392.